Presuda prema kojoj Hrvatska mora 15-godišnjem dečku platiti odštetu zbog zlostavljanja što ga je prije sedam godina doživio u Kući milosrđa u Majmajoli, otkriva nedostatnu brigu za djecu smještenu u tom domu Caritasa Biskupije porečko-pulske, o kojem se već pisalo kao mjestu koje djecu ne štiti dovoljno. I prije devet godina ovaj se dom našao u središtu navodnog pedofilskog skandala. Pulsko-porečka biskupija najavljivala je tada tužbe zbog lažnih optužbi, negirajući bilo kakvo zlostavljanje.

Prema recentnoj presudi, jednog dječaka, tada osmogodišnjaka, u ljeto 2010. godine u Kući milosrđa fizički i seksualno zlostavljala su trojica štićenika doma gdje je završio odlukom Centra za socijalnu skrb Pula koji ga je oduzeo majci. Obitelj mu je bila problematična, zanemarivali su ga i tukli, a ono što je doživio u Kući milosrđa Majmajola ostavilo je, logično, posljedice na njegovu psihu. Vještaci kažu da potiskuje sve te događaje i o njima nevoljko govori.

Država je odgovorna za zlostavljanje

Zbog svega što je proživio, još 2012. s majkom je odlučio tužiti državu. Jer u Kuću milosrđa poslao ga je pulski Centar za socijalnu skrb kao državna institucija, a Caritasov dom za rad je dobio odobrenje Ministarstva zdravstva i socijalne skrbi. Dakle, u vrijeme kada je bio izložen vršnjačkom nasilju bio je na skrbi države.

Dječak je u Majmajolu došao 29. lipnja 2010. godine. Tamo je već bilo osmero djece, među kojima tri posebno problematična dječaka. Jedan od njih, kako je napisao odgajatelj iz Kuće milosrđa, od dolaska u dom iskazivao je izrazito seksualizirano ponašanje, koristio je rječnik potpuno neprimjeren svojoj dobi, a te njegove verbalne ispade pratila je agresija. “Pokušavao je dirati djevojčice za intimne dijelove tijela, vulgarno se izražavao, pokazivao spolovilo… s dvojicom štićenika lovio je djevojčicu iz škole, držali su ju i pokušavali joj skinuti gaćice. Idući tjedan pokušavao je dirati drugu djevojčicu”. Zbog toga je tražen i njegov premještaj u drugu ustanovu.

Oca nije upoznao, majka ga je tukla…

Dečko koji je prema nepravomoćnoj presudi doživio zlostavljanje prije dolaska u Kuću milosrđa živio je s mamom. Tatu nikada nije upoznao, a mama mu je živjela s čovjekom s kojim je imala još petero djece, plus punoljetnu kćer iz prve veze. I ona i njezin partner djecu su grubo zanemarivali, zbog čega su i prije nekoliko godina osuđeni na uvjetne zatvorske kazne. Osmogodišnjak je bio najmlađi, a mama ga, kako je sama priznala na sudu, u Kući milosrđa nikada nije posjetila. Spremala se to učiniti, kaže.

Iako je nakon dolaska u Majmajolu bio prilično povučen, dečko se polako počeo družiti s ostalim štićenicima. Igrali su nogomet i tako dalje, no vrlo brzo postalo je jasno da se trojici starijih dječaka našao na piku. Svaki nogometni potez prema njemu bio je prejak, iako su se stariji dječaci pravdali da je sve to bilo slučajno, u žaru igre.

Kaže da je želio pobjeći iz doma

Nekoliko dana kasnije počela je tortura što ju je utvrdio i pulski sud. Nagovarali su ga, na primjer, da traži džeparac od odgajatelja i preda im novac. U zapisniku je, između ostalog, opisana situacija kada se, nakon susreta s nasilnicima, uplakan skrivao kod kuharice. Dječak je tražio da ga premjeste u drugu sobu, no jedan od starijih dječaka ponovno mu je prijetio. Dvije djevojčice potvrdile su kako ga je, nakon što ga je pokušao udariti jedno jutro za doručkom, poslijepodne iz čistog mira udario.

Jedan od nasilnika, nadalje, jednom ga je iz čista mira ugrizao za ruku, dok se dečko igrao na kompjuteru. “Želio sam zbog toga pobjeći”, priznat će kasnije 8-godišnjak, no odgajatelji su se nadali da će se situacija smiriti.

Situacija se, evidentno, nije smirila. Sudskom presudom utvrđeno je kako je 6. srpnja 2010. 8-godišnjak doživio novo fizičko, ali ovoga puta i seksualno nasilje, i to upravo od strane onog dječaka za kojeg su odgajatelji već znali da je imao seksualnih ispada.

Što se događalo u ljetnoj noći?

Bilo je nešto iza ponoći. Djecu više nitko nije nadzirao jer noćnog odgajatelja dom jednostavno nema. Onaj koji je brinuo o njima tijekom dana, u nekom se trenutku iz svog stana na katu spustio u prizemlje do dječjih soba. Želio je provjeriti je li sve u redu.

“Čuo sam kako 8-godišnjak cvili i doziva mamu. Vidio sam starijeg dječaka kako izlazi iz njegove sobe. Kada sam pitao što se dogodilo, 8-godišnjak mi je rekao da su dvojica bila u njegovoj sobi, da su ga tukli i gurali mu više puta prst u anus”, posvjedočio je na sudu odgajatelj koji je 8-godišnjaka, kako bi ga zaštitio, odveo u svoj stan. “Ovo je za mene bio šok, jer ništa nije dalo naslutiti da će se dogoditi i seksualno nasilje”, pravdao se na sudu.

Premještaj iz Kuće milosrđa

Iz njegovog svjedočenja saznalo se kako je i jedan od tih starijih dječaka na kraju završio na psihijatriji, jer je i njega njegov prijatelj u nekom trenutku seksualno zlostavljao.

Iako je već idući dan, 7. srpnja 2010., 8-godišnjak premješten iz Kuće milosrđa, država mu zbog svega što je tamo doživio sada mora platiti 24 tisuće kuna odštete, te još 16 tisuća kuna sudskih troškova. Dječak i njegova majka pokušali su se mimo suda nagoditi s državom, no nikada nikakav odgovor nisu dobili. Pulska policija o svemu je bila obavještena još 8. srpnja 2010. godine.